《念奴娇》
宋代·朱晞颜

倦怀无据，凭危栏极目，寒江斜注。吴楚风烟遥入望，独识登临真趣。

晚日帆樯，秋风钟梵，倚遍楼东柱。兴来携手，与君更上高处。

隐约一水中分，金鳌戴甲，力与蛟龙拒。拟访临皋清夜鹤，谁解坡仙神遇。

断壁悬秋，惊涛溯月，总是无声句。胜游如扫，大江依旧东去。

作者简介：朱晞颜(1132～1200年)，字子渊、子囝，休宁(今属安徽)人，宋孝宗隆兴元年(1163年)进士，曾知靖州永平县，政绩颇好，当地为他立了生祠。隆兴元年调当阳尉。历知永平、广济县，通判阆州，知兴国军、吉州，广南西路、京西路转运判官。光宗绍熙四年，除知静江府。宁宗庆元二年除太府少卿，总领淮东军马钱粮。四年，迁权工部侍郎，俄兼实录院同修撰。五年，兼知临安府。六年卒，年六十六。著作已佚，仅《两宋名贤小集》卷二一七存《桂巖吟藁》一卷。事见《新安文献志》卷八二宋谈钥《朱公行状》。